Derby-Lewis se vrou wil OB naderClive Derby-Lewis “Nee ek het nog nie klag gelê nie maar ek sal haar nader aangesien dit die openbare beskermer se werk is om seker te maak dat regeringsdepartement hulle werk doen,” het Gaye Derby-Lewis Maandag gesê. Sy wil hê haar man moet op mediese parool vrygelaat word. “Indien dit misluk sal ons regsaksie neem teen die polisie. Niemand in Suid-Afrika is onaantasbaar nie en hulle moet dit leer.” Gaye beweer dit is lede van die SAKP wat dit moeilik maak vir haar man om parool te kry. Volgens haar beweer SAKP-leiers dat haar man nie ‘n volle bekendmaking gedoen het tydens sy verhoor in 1993 nie. “As hulle in die openbaar beweer daar is ‘n wyer sameswering, dan is dit vanselfsprekend dat hulle die inligting aan die polisie moet oorhandig om hulle uitlatings te steun.” Gaye sê hy het ‘n klag by die polisie aanhangig gemaak om te probeer uitvind hoekom lede van die SAKP haar man se aansoek om parool bly teenstaan. “Tot op datum het hulle nog niks gedoen nie. Hulle kom nie eers terug na my toe nie ondanks verskeie versoeke deur middel van oproepe, SMS’e en e-posse.” Gaye sê sy vermoed die polisie is bang vir die SAKP. “Dit is duidelik dat selfs die SAPD bang is vir hierdie politieke onaantasbares wat die wet dikteer met betrekking tot Derby-Lewis, en wat hul agenda steun met gewelddadige betogings in die strate. Die SAKP is duidelik bang vir ‘n 78-jarige man.” Die politieke party Front Nasionaal sê intussen dat Derby Lewis “positief” en in ‘n “goeie gemoedstemming” is. Verteenwoordigers van die party het Derby-Lewis die naweek in die Eugene Marais-hospitaal besoek. “Derby-Lewis ontken nie sy skuld nie, maar voel dat hy sy straf uitgedien het. Hy verklaar sy geloof in God en ook dat hy God se wil sal aanvaar, maar dat hy baie graag nou huis toe wil gaan en vrede hé. Na afloop van die besoek het Derby-Lewis sy besoekers gevra om sy hartlike en opregte dank en groete oor te dra aan elke persoon en organisasie wat sy aansoek om vrylating steun en hy versoek dat die aksies om sy ontwil nie gestaak word nie,” het die party in verklaring gesê. Derby-Lewis het reeds 20 jaar tronkstraf uitgedien vir sy aandeel in die moord op SAKP-leier Chris Hani. -Sapa